AGATA CHIFOR FASCINAŢIA CULORII PICTURA ARTISTULUI NICULAE ADEL Coperţile sunt ilustrate cu lucrări din creaţia artistului Niculae Adel Alte cărţi publicate: Oradea barocă, Edit Arca, Oradea, 2006 Imaginarul sacru la Oradea între tradiţie bizantină şi baroc, Edit Arca, Oradea, 2008 Alegorii, simboluri şi decoraţii în arta barocă orădeană, Edit Muzeului Ţării Crişurilor, Oradea, 2011 Ioan Moga- istoric, Edit Primus, Oradea, 2012 Catalog apărut cu sprijinul financiar al Direcţiei Social-Comunitare Bihor şi al Centrului Judeţean pentru Conservarea şi Promovarea Culturii Tradiţionale Bihor Descrierea CIP a Bibliotecii Naţionale a României CHIFOR, AGATA Fascinaţia culorii : pictura artistului Niculae Adel / Chifor Agata - Oradea : Primus, 2013 ISBN 978-606-8318-58-5 75(498) Adel,N 929 Adel,N AGATA CHIFOR FASCINATIA CULORII PICTURA ARTISTULUI NICULAE ADEL EDITURA PRIMUS ORADEA, 2013 Motto: “Orice peisaj este o stare a sufletului ” Henri Frederic Amiel “ Natura nu trebuie să o imiţi, nici să o copiezi, trebuie să lucrezi în felul ei ” Ştefan Luchian 7 CUPRINS Consideraţii preliminare p 9 Peisaje inspirate din universul satului ardelean p 13 Peisajul acvatic p 23 Peisajul citadin p 26 Niculae Adel- Pictor al florilor p 28 Naturi statice cu fructe şi legume p 31 Compoziţii abstracte p 33 Date biografice p 35 Opinii p 38 Fascination of color The painting of artist Niculae Adel Abstract p 60 Fascination pour la couleur Ľ oeuvre du peintre Niculae Adel Resume p 62 A szinek varázsa Niculae Adel festőmunkásága Összefoglalás p 64 Farbfaszination- das werk des künstlers Niculae Adel Zusammenfassung p 66 Planşe p 69 9 CONSIDERAŢII PRELIMINARE Unul dintre pictorii orădeni reprezentativi, Niculae Adel şi-a conturat un profil plastic distinct, original, rezultat al unei prodigioase activităţi de creaţie Originar din Prahova, orădean prin adopţie, artistul a beneficiat de îndrumarea cunoscutului pictor orădean Kristóffi János, fiind unul din discipolii preferaţi ai acestuia La fel ca şi maestrul său, Niculae Adel s-a afirmat ca o prezenţă distinctă şi constantă în peisajul plastic orădean, participând la un număr impresionant de expoziţii personale şi colective Continuând o parte din direcţiile profesorului său, îndeosebi în sfera peisajului şi a naturii statice, dar într-o gamă cromatică predominant caldă, stenică, artistul şi-a conturat un stil personal prin care a contribuit la îmbogăţirea expresiei plastice a peisajului bihorean Îndeosebi peisajele, respectiv compoziţiile cu flori sau fructe, leit-motive ale creaţiei sale, l-au preocupat permanent, reflectând fiecare în parte modificările de viziune şi stil Adept al integrării afective, emoţionale a artistului în subiectul reprezentat, pictorul Niculae Adel se individualizează prin capacitatea de a poetiza temele majore ale discursului său plastic Astfel, atât peisajele după natură, cât şi compoziţiile de atelier reflectă sensibilitatea şi lirismul pictorului prin nuanţe luminoase, pastelate şi un raport echilibrat, total lipsit de stridenţe între culorile calde şi cele reci Prin intermediul tonalităţilor calde şi luminoase tablourile transmit privitorului spontaneitatea impresiei, senzaţia de prospeţime şi vitalitate a universului vegetal, un sentiment reconfortant de linişte sufletească şi contopire cu natura Încă din copilărie, artistul a avut înclinaţii deosebite pentru desen şi pictură Deşi s-a consacrat unei cariere în domeniul medical, Niculae Adel nu şi-a uitat niciodată marea pasiune pentru pictură Aceasta l-a determinat să se înscrie în 1977 la Şcoala Populară de Artă din Oradea, secţia Pictură, pe care a absolvit-o în 1980, sub coordonarea reputatului pictor orădean Kristóffi János Încă de atunci pictorul s-a remarcat prin talentul şi conştiinciozitatea sa, beneficiind 10 de aprecierea profesorului său Referindu-se la acea etapă din destinul său profesional, pictorul Kristóffi János îşi aminteşte că Niculae Adel “era foarte conştiincios, dornic de a deprinde tainele picturii Avea o mare dragoste pentru peisaj, astfel încât organiza frecvent ieşirile în natură, în cadrul orelor de practică pentru a transpune frumuseţile peisajului bihorean După absolvire şi-a continuat cu multă dăruire pasiunea pentru pictură, remarcându-se printr-o bogată activitate expoziţională Sunt mândru că am avut un asemenea discipol talentat şi perseverent, un model pentru colegii săi artişti plastici M-a impresionat întotdeauna sensibilitatea limbajului său cromatic, poezia şi armonia culorilor calde, luminoase şi în acelaşi timp discrete care îţi dau o stare de linişte sufletească şi evaziune din cotidian” În următorii ani artistul desfăşoară o activitate constantă în cadrul Cenaclului de artă coordonat de regretata plasticiană Elisabeta Szekely Apperger precum şi al Asociaţiei Artiştilor Plastici Bihoreni; participă la aproape toate competiţiile locale şi naţionale de pictură, fiind recompensat de fiecare dată cu premii Concomitent, este prezent la expoziţiile de grup ale medicilor şi farmaciştilor din România desfăşurate pe parcursul anilor 1984-1989 la Oradea, Braşov, Cluj Napoca şi Constanţa În elaborarea stilului timpuriu, Niculae Adel a primit un impuls formativ din partea maestrului orădean Kristóffi János, a cărui influenţă este vizibilă în atmosfera “ceţoasă”, o anumită lejeritate şi fluiditate a tuşei, precum şi în nuanţele pale, estompate, specifice lucrărilor din prima fază Încă de la început, artistul şi-a elaborat o manieră personală de abordare Peisajele şi naturile statice cu flori, ce dovedesc încă de pe acum un simţ înnăscut al culorii, sunt alcătuite într-o tuşă fină, estompată, ce conferă impresia de evanescenţă şi transparenţă Gingăşia şi sensibilitatea particulară a culorilor, sinceritatea şi spontaneitatea exprimării, capacitatea de poetizare a subiectelor sunt evidente Pasiunea pentru artă, dorinţa de autoperfecţionare l-au motivat pe artist să fie o prezenţă nelipsită la taberele de creaţie locale şi naţionale (Slănic Prahova, Şuncuiuş, Tinca, Valea Brătcuţei etc ), adevărate şcoli ale picturii în aer liber, prilejuri pentru exersarea şi reevaluarea continuă a subiectului predilect- peisajul 11 După o serie de participări la expoziţii colective la Oradea, Ploieşti şi Constanţa, Niculae Adel îşi organizează în anul 1983 prima expoziţie personală la Oradea Cronicile plastice de atunci remarcau maturitatea exprimării plastice, delicateţea şi lirismul culorilor, fineţea tuşei, blândeţea şi rafinamentul acordurilor cromatice, atmosfera “ceţoasă” a tablourilor Un moment important în cariera artistică a pictorului l-a constituit Expoziţia personală din octombrie 1985 la Galeria de Arte Plastice Oradea şi Sala Dalles din Bucureşti (15-25 noiembrie 1985), ultima deschisă de criticul de artă Radu Ionescu Apreciind valoarea lucrărilor expuse, acesta afirma: “Suita de pânze reprezentând cu precădere peisaje din Bihor, punctată cu naturi moarte (flori sau fructe) a luminat Sala Dalles din Bucureşti, cu puterea pe care o comunică adevărata artă ”1 Sunt relevante în acest sens şi cuvintele elogioase ale reputatului pictor Traian Brădean, care, în caietul de impresii al expoziţiei, afirma că este “ impresionat de sentimentul curat transpus în pictura domnului Niculae Adel Cred că nu este vorba numai de sinceritate, ci şi de simţul de a-şi dispune formele şi culoarea într-un fel echilibrat, propriu Mă bucur că l-am cunoscut pe autor şi discutând despre pictură şi subiect am simţit bucuria pură pe care artistul o trăieşte când pictează ” Deosebit de prolific, autor a peste 1000 de tablouri, Niculae Adel se afirmă ca o prezenţă constantă în peisajul artei plastice orădene Cu toate că şi-a început activitatea artistică la maturitate, pictorul a organizat un număr impresionant de expoziţii personale, cele mai multe la Oradea, dar şi la Salonta, Beiuş, Ştei, Zalău, Cluj, Hyvinkaa (Finlanda), evenimente care i-au prilejuit îmbogăţirea şi diversificarea continuă a cromaticii, temelor şi stilului Pictorul a acceptat deopotrivă provocarea competiţiilor de artă plastică, fiind recompensat de-a lungul timpului cu numeroase premii şi distincţii locale şi naţionale ( Premiul I si Premiul III, 1985; Premiul I, 1986; Premiul II - Pictură şi Compoziţie, 1987; Premiul II - Peisaj şi Natură Statică, 1987; Premiul II, 1988; Premiul II, 1989; Premiul III la Concursul de pictură “Grigorescu 2007”, Cluj- Napoca) 1 R Ionescu, în Niculae Adel Lucrări de suflet, Catalog de expoziţie, 2008 12 În octombrie 2012 pictorul şi-a deschis cea de-a 26-a expoziţie personală la Galeria de Arte Vizuale din Oradea Intitulată Fascinaţia culorii, ea a reunit o selecţie de 47 de lucrări, majoritatea inedite, apreciate elogios de artişti şi criticii de artă Tablourile din creaţia recentă ilustrează atât sensibilitatea coloristică a artistului, cât şi modificările intervenite în stilul său Prin reverberaţia nuanţelor calde de ocru şi brunuri-cărămizii, seria de peisaje închinate Toamnei evidenţiază bogăţia şi diversitatea paletei cromatice Lucrări ca Peisaj la Drăgeşti, Malul Crişului, Cascada denotă evoluţia spre un stil pictural sintetic Expresia uşor abstractizată a acestora se datorează unor tuşe de şpaclu ample şi renunţării la detaliile nesemnificative Convins că artistul trebuie să se consacre în întregime studiului naturii, Niculae Adel a recurs constant la această sursă majoră de inspiraţie creatoare Pictor-poet al naturii, Niculae Adel îşi reînnoieşte viziunea, cu fiecare lucrare, în funcţie de specificul temelor şi locurilor redate, având însă o evidentă preferinţă pentru momentele statornice, de poezie calmă din viaţa universului natural Serene şi optimiste, în acorduri cromatice delicate şi tonice, peisajele par cufundate într-o linişte atemporală, ce îndeamnă la contemplaţie şi reverie Naturile statice cu flori, fructe şi legume reflectă aceeaşi dominantă lirică a discursului plastic, o poezie a cotidianului şi un fin spirit de observaţie în care se reflectă admiraţia artistului faţă de infinita varietate a formelor şi culorilor naturii Ca şi peisajele, ele sunt pictate veridic, cu o cromatică bogată, în tonuri calde, luminoase, vădind respect faţă de materialitatea, specificul texturii şi al coloritului Compoziţiile impresionează de fiecare dată printr-o graţie firească, lipsită de ostentaţie, o accentuată senzaţie de firesc şi autentic În prezent opera artistului continuă să se îmbogăţească cu noi lucrări de valoare; însemne pastelate ale dragostei pentru viaţă, natură, lumină şi culoare a creatorului lor, ele au darul de a se afla în rezonanţă cu cele mai profunde aspiraţii de frumuseţe, armonie şi puritate ale sufletului uman 13 PEISAJE INSPIRATE DIN UNIVERSUL SATULUI ARDELEAN Înscriindu-se în marea tradiţie coloristică a picturii moderne româneşti ilustrată de Grigorescu, Andreescu, Luchian, pictorul Niculae Adel este adeptul unei viziuni predominant lirice, panteiste asupra naturii, în deplin acord cu propriul temperament, senin şi contemplativ Ca şi mentorul său Kristóffi János, Niculae Adel îşi exprimă în întreaga creaţie preferinţa pentru limbajul clasic, dar viabil al unei picturi figurative de cea mai bună calitate, evidentă şi în maniera de abordare a celor două domenii principale: peisajul (natural şi citadin) şi natura statică (cu flori, fructe, legume sau obiecte) Principala vocaţie a pictorului o constituie peisajul Fascinat de această formă pură, clasicizată a picturii, Niculae Adel şi-a format un stil propriu de lucru, similar celui din perioada de geneză a picturii moderne impresioniste Îndrăgostit de natură, artistul îşi concepe lucrările, asemenea peisagiştilor autentici, în contact nemijlocit cu frumuseţile ei, descoperind la faţa locului aspectele şi momentele care rezonează cu propria sensibilitate Pasiunea pentru pictura în aer liber, bucuria de a picta în mijlocul naturii este fundamentală pentru definirea stilului şi a modalităţii de lucru a artistului; el aşterne culorile cu rapiditate, modificând imaginea de ansamblu sub efectul inspiraţiei de moment, dar şi în funcţie de modificările de lumină, culoare, atmosferă Dacă pădurea de la Fontainebleau şi împrejurimile sale constituiau pentru pictorii de la Barbizon izvorul inspiraţiei picturale, pentru Niculae Adel acest rol îl are peisajul sătesc ardelean cu pitorescul calm şi liniştitor al priveliştilor sale montane, de deal sau şes, surprinse în bogăţia infinită a metamorfozelor cromatice generate de anotimpuri sau diferitele momente ale zilei În lucrările sale nu întâlnim niciodată exotismul spectaculos al naturii sălbatice sau exuberante, ci mai ales frumuseţea calmă, senină şi patriarhală a peisajului ardelean, animat de silueta unor biserici sau modeste căsuţe de ţară 14 Taberele de creaţie la care a participat constant de-a lungul anilor (Slănic Prahova, Şuncuiuş, Valea Brătcuţei, Tinca etc ) i-au oferit de altfel prilejul de a realiza numeroase peisaje de inspiraţie rurală Indiferent de aspectul imortalizat pe pânză, peisajele transpun privitorul într-o stare de linişte, evaziune, de contopire intimă cu natura Pictorul însuşi îşi propune ca prin arta sa “ să aducă în casele oamenilor liniştea şi acea dorinţă permanentă a lor de a contempla natura ” Prin lirism, lucrările devin echivalenţe plastice ale motivului din natură, oglinzi ale unor trăiri sufleteşti definitorii pentru sensibilitatea introspectivă a artistului Datorită unui efort coordonat, constant, rezultat al unor decenii de activitate creatoare, Niculae Adel a realizat sute de tablouri, consacrate celor mai variate aspecte ale peisajului sau naturii statice, putând fi considerat asemenea maestrului său Kristoffi, unul dintre cei mai prolifici pictori orădeni Sensibilitatea artistului rezonează în faţa măreţiei şi frumuseţii priveliştilor oferite de natură Referindu-se la sentimentul consubstanţialităţii dintre artist şi natură în momentul de inspiraţie şi elaborare a lucrării, pictorul afirmă că: “ în faţa peisajului trăiesc un moment dumnezeesc, în care ies din spaţiul existenţial, o lume doar a mea, Eu şi peisajul, în care clipele se scurg fără să-ţi dai seama, în armonie, visare, linişte În aceste momente uit de mine şi de întreg mediul înconjurător, altul decât peisajul Aceste momente le pot compara cu audierea unei simfonii” Asemenea impresioniştilor, peisajul este pentru Niculae Adel obiectul unei observaţii în termeni de lumină şi culoare, pictorul încercând să transpună pe pânză instantanee din viaţa naturii aflată într-o perpetuă metamorfoză formală şi coloristică De altfel, pleinairismul, vitalismul culorilor şi al tuşei, fluiditatea atmosferei trimite la stilul impresionist Aşa cum consideră artistul, lucrările sale nu sunt niciodată o copie a realităţii, ci sunt transfigurate de propria percepţie, sensibilitate şi imaginaţie, de impresiile spontane primite în mijlocul naturii Uneori de o uimitoare simplitate, peisajele sunt restructurate în conformitate cu viziunea compoziţională şi coloristică a artistului, care le investeşte cu trăirile proprii, reuşind să le insufle viaţa şi atmosferă Pictorul transpune plastic aspectele generale, o schiţă compoziţională a peisajului văzut în ansamblu, dar de fiecare dată, 15 elementele componente sunt reorganizate într-o sinteză nouă, originală, în funcţie de viziunea personală şi starea de spirit a momentului de creaţie Interpretarea lirică este însă fundamentală în efortul de transpunere plastică a peisajului În acest sens, regretata plasticiană Elisabeta Szekely, mentor al artistului afirma că “ imaginea plastică se impune ca o tălmăcire, mereu nouă a sentimentului încercat de artist în faţa lumii înconjurătoare Adel Niculae redefineşte peisajul din perspectiva unui temperament liric ” În legătură cu motivaţia interioară şi finalitatea picturii sale, artistul afirmă că pictează “ pentru satisfacţia mea interioară şi din dragoste pentru culoare, care mă motivează, dându-mi bucuria de a trăi Iubesc natura, armonia culorilor calde ce îmi dau linişte şi speranţă, iar activitatea mea artistică se regăseşte în dragostea pentru natură; pictura la şevalet în mijlocul naturii mă revigorează şi mă armonizează cu viaţa şi mediul înconjurător ” În ansamblul creaţiei predomină interesul pentru peisajul montan sau de şes învăluit în strălucirea intensă a zilelor de vară, dar şi în ambianţa nostalgică, multicoloră a toamnei Îndeosebi peisajele de la Dealul Negru (jud Cluj) i-au oferit artistului prilejul de a surprinde schimbările generate în lumină, culoare şi atmosferă de anotimpuri sau diferitele momente ale zilei Fiecare aspect şi loc din natură e definit prin atmosfera şi culoarea sa specifică, transmiţând privitorului un sentiment de plenitudine, o stare de armonie şi linişte atemporală De altfel, din gama cromatică a artistului, prin excelenţă solară, lipseşte negrul Peisajele sale nu provoacă niciodată senzaţia de înstrăinare sau solitudine; ele sunt umanizate indirect de prezenţa caselor şi bisericilor săteşti care se integrează firesc în peisajul natural, generând un sentiment de siguranţă şi linişte atotcuprinzătoare În perioada anilor 1980-1990, corespunzători primei etape de creaţie, Niculae Adel a realizat peisaje cu o tuşă foarte fină, măruntă, abia perceptibilă Influenţa lui Kristóffi este evidentă în tendinţa de estompare a formelor şi contururilor, cu tranziţii extrem de fine de la o nuanţă la alta Pictorul obţine în această etapă impresionante efecte de transparenţă şi luminozitate, reuşind să redea atmosfera învăluită în ceaţă specifică peisajului montan Deşi pictate în ulei, aceste lucrări au ceva din evanescenţa suavă a acuarelei; aproape dematerializate, formele se profilează cu delicateţe, învăluite într-o 16 ambianţă ceţoasă, prin intermediul valoraţiei tonale, al contrastului dintre densitatea şi transparenţa materiei picturale Nuanţe pale de galben, bej, roz, verde, gri-violet sunt luminate blând de soarele ce se întrevede prin perdeaua de ceaţă a zilelor calde de vară sau toamnă Lejeritatea deosebită a tuşei, impresia de fluiditate a culorilor şi formelor conferă acestor peisaje un farmec deosebit (Peisaj de iarnă, Toamna pe Criş, Amurg, Iarna pe Criş, Panorama oraşului Oradea, Iarna la Dealul Negru, Înainte de furtună, Drum de ţară, Peisaj la Râşca, La margine de sat etc ) În această etapă artistul a preferat să estompeze culorile, recurgând la nuanţe pale, combinate cu mult alb sau gri Pictorul a folosit intens albul cu scopul de a realiza treceri subtile, extrem de delicate între diferitele planuri ale tabloului care par astfel unificate, dar şi pentru a spaţializa lucrările Preferinţa pentru perspectiva aeriană este evidentă în faptul că estomparea coloristică atinge apogeul spre linia orizontului, acolo unde cerul şi pământul se întâlnesc Prin înceţoşarea orizontului pictorul redă extrem de veridic atmosfera fluidă a peisajului montan Lucrările ne fac să percepem senzaţia aerului umed şi rece al dimineţilor de la munte, ceaţa care se ridică deasupra pădurilor, metamorfozele neîncetate, imprevizibile ale cerului şi norilor Aceste tablouri în care artistul este un remarcabil creator de sugestii vizuale, se definesc prin lejeritatea tuşei şi o pensulaţie discretă, extrem de fină Referindu-se la stilul specific acestei prime faze de creaţie, criticul de artă Maria Zintz afirma: “Preocupat în prezent în primul rând de peisaje şi naturi moarte, fiind vizibil respectul pentru formă şi pentru motiv, Adel se exprimă în prezent cu o lejeritate a tuşei, într-o pensulaţie mai măruntă ce face să vibreze culoarea Tablourile, de obicei scăldate într-o lumină caldă, au atmosferă, o poezie de un lirism în acord cu temperamentul autorului lor” Iernile realizate în această etapă sunt remarcabile prin imensitatea imaculată a suprafeţelor acoperite de zăpadă şi sugestia atmosferei hibernale Iarna la Dealul Negru (Fig nr 1) impresionează prin fineţea nuanţelor pale de bej, albastru, violet, ocru şi verde închis, combinate cu mult alb Albastrul alburiu al dealurilor înzăpezite din fundal se contopeşte cu cel al cerului, conferind unitate şi spaţializând tabloul În Peisaj hibernal (Fig nr 2) câteva căsuţe, apa îngheţată şi copacii desfrunziţi contribuie la definirea 17 ambianţei Albul difuz care învăluie peisajele hibernale până la linia orizontului creează o accentuată senzaţie perspectivală şi evocă atmosfera anotimpului După 1989 artistul a început să renunţe la maniera evanescentă, elaborându-şi un nou stil pictural ce are la bază o pastă densă, bogată, aşternută cu şpaclul în straturi succesive, respectiv recursul la tehnici mixte (combinaţie între pensulaţie şi şpaclu) prin intermediul cărora conferă formelor relief şi pregnanţă materială Spre deosebire de lucrările anterioare, realizate într-o gamă mai restrânsă, cu nuanţe estompate, aceste tablouri se disting prin picturalitatea lor vie, intensă, strălucitoare, printr-o consistenţă specifică, aproape materială a volumelor, ce conferă durabilitate secvenţelor imortalizate De altfel, în nici una din lucrările pictorului nu se regăseşte impresia de dizolvare a formelor specifică impresionismului Inspirate de pitorescul peisajelor montane din Bihor, compoziţiile au ca particularitate un ritm lent al formelor domoale, unduitoare, blânde, specifice satelor româneşti de la munte Văzute din prim-plan sau dintr-o viziune panoramică, ele sunt în măsură să inducă în sufletul privitorului o stare de linişte, armonie, îndemnând la visare nostalgică şi evaziune din cotidian Lucrările acreditează viziunea modernă a peisajului subiectiv ce poartă amprenta stării sufleteşti a artistului şi a momentului de creaţie Indiferent dacă e vorba de peisaje pure (cu dealuri, munţi, copaci sau margini de pădure) sau peisaje însufleţite de case ţărăneşti ori silueta zveltă a unor biserici, artistul are capacitatea de a rezona cu sufletul naturii, oferindu-ne o realitate transfigurată poetic de propria viziune şi sensibilitate (Peisaj de toamnă, Panoramă Bratca, Peisaj la Drăgeşti, Valea Brătcuţei, Pădure de mesteceni, Peisaj la Bratca etc ) În lucrările din această etapă creatoare se poate remarca o evidentă preferinţă pentru strălucirea exuberantă a culorilor calde, solare dispuse în rezonanţe simfonice cu cele reci Pictate în aer liber, în plin soare, tablourile se întipăresc în memoria afectivă a privitorului prin armonia interioară, prin senzaţia pregnantă de viaţă şi lumină pe care o degajă În acest sens, este evidentă armonia cromatică rezultată din asocierea azuriului blând al cerului senin, cu ocrul intens, strălucitor şi verdele cald al vegetaţiei, respectiv petele discrete de roşu introduse prin acoperişurile caselor ţărăneşti 18 Realizată în tonalităţi armonioase, predominant calde, arhitectura cromatică a tablourilor le conferă acestora stabilitate şi un farmec pictural constant Subiectele, formele şi culorile sunt întotdeauna impregnate de lirismul artistului, de emoţia trăită în faţa peisajului În redarea naturii, pictorul este pasionat de cerurile albastre cu aglomerări de nori albi, de dealurile şi câmpiile însorite şi liniştite, malurile apei sau margini de pădure poetice Intensitatea culorilor conferă poezie şi subiectelor aparent modeste, investindu-le cu un sentiment stenic de admiraţie în faţa frumuseţilor creaţiei Artistul a descris cu interes poezia unor peisaje de la Dealul Negru ( judeţul Cluj ) pe care l-a frecventat mulţi ani, realizând serii de tablouri în toate anotimpurile şi în diferite momente ale zilei, prilej de a reda metamorfozele de culoare, lumină şi atmosferă În acest sens, este relevantă seria lucrărilor intitulate generic Peisaje din Dealul Negru, Peisaje montane, Anotimpuri, respectiv Căpiţe, Păduri, Amurg şi Nocturnă Realizată în 2007 în localitatea Dealul Negru, lucrarea Căpiţe (Fig nr 3) este un arhetip în seria peisajelor ardelene cu căsuţe pitoreşti şi căpiţe dispuse la poalele unor dealuri domoale Pictorul realizează aici o elaborată simfonie coloristică ce încântă ochiul prin armonia culorilor pure, primare Peisajul este spaţializat amplu, exclusiv prin mijloace cromatice, artistul conducând privirea de la galbenul-auriu al căpiţelor din prim-planul tabloului spre nuanţele estompate, suave de verde, albastru şi violet ale dealurilor ce se zăresc la orizont Indiferent de locul în care se află, artistul reuşeşte să imortalizeze pe pânză frumuseţea şi atmosfera specifică peisajului Peisajele bihorene, cum sunt cele de la Şuncuiuş, Bratca, Valea Brătcuţei, Drăgeşti, Săcuieni, Vadu Crişului, Cefa, Tinca etc au constituit alte motive ale creaţiei artistice Cromatismul cald, cu dominanta ocrului relevă vitalismul naturii vegetale transfigurate de lumina intensă a soarelui de vară Adesea, în aceste lucrări ne întâmpină armonia pură a tonurilor primare Şi în Panoramă la Bratca, datată 2008 azuriul delicat al cerului coexistă cu ocrul intens al dealurilor scăldate în soare, respectiv acoperişurile roşietice ale căsuţelor ce înconjoară ocrotitor silueta solitară a unei biserici săteşti cu pereţi albi (Fig nr 4) 19 În Peisaj la Bratca, realizat în acelaşi an se remarcă frumuseţea particulară, de verde-smarald a copacilor, în consonanţe armonice cu ocrul lanurilor de grâu şi azuriul de frescă al dealurilor din fundal Cea de-a două Panoramă la Bratca, de dimensiuni mai mari dezvoltă tema redând motivul bisericii flancate de căsuţe, într-o perspectivă cromatică amplă, de la prim-planul câmpiei arse de soare până la dealurile în nuanţe albastru-violet ce se pierd în zare Strălucirea pură a pigmenţilor de galben, albastru şi roşu conferă formelor plasticitatea unor vitralii sau miniaturi medievale Alteori artistul redă căsuţe pitoreşti cu poduri ce traversează cursuri de apă, dealuri şi câmpii scăldate în soarele amiezii Tabloul Căsuţe la Brătcuţa (Fig nr 5), realizat în 2011 este remarcabil prin valoraţia cerului de o fineţe ce aminteşte maniera peisagisticii olandeze Pictor contemplativ, Niculae Adel redă cu interes farmecul unor margini de pădure Pictat în 2011, Peisaj la Brătcuţa (Fig nr 6) se remarcă prin particulara armonie cromatică: verdele crud al ierbii contrastează cu ruginiul frunzelor de toamnă, iar albastrul aerat al cerului se oglindeşte pe suprafaţa unui râu de munte Un alt Peisaj la Bratca, realizat în acelaşi an (Fig nr 7) are ca obiect o construcţie plastică bazată pe acordul complementarelor: acoperişurile roşiicărămizii ale căsuţelor sunt aliniate la marginea unui drum redat în perspectivă, cu dealuri înverzite la orizont Un subiect predilect al creaţiei este peisajul pur, montan, dar şi de deal sau şes, înveşmântat în auriul lanurilor arse de soare sau în ruginiul toamnei Îndeosebi vara este în acord cu temperamentul solar şi viziunea stenică pe care intenţionează să o transmită pictorul Niculae Adel În acest sens, lucrarea Peisaj montan, datată 2008 (Fig nr 8) exprimă plenar opţiunea artistului pentru o paletă caldă şi luminoasă; traseul amplu al aplicaţiilor de culoare în cuţit creează ritmuri unduitoare, atât în lanul de grâu auriu, cât şi pe cerul senin de culoare albastru ceruleum Realizată în tabăra de creaţie din 2012, Panoramă la Bratca II (Fig nr 9a), se remarcă prin noutatea viziunii ample, panoramice prin care pitorul redă poalele unui deal însufleţit de acoperişurile vesele ale unor căsuţe de ţară Pădure de fag la Calea Mare, pictat în 2013 se distinge prin poezia acordurilor cromatice specifice verii, cu nuanţe diversificate de verde, ocru, bej, gri, brun, violet şi albastru 20 Peisagist al anotimpurilor, artistul are o preferinţă evidentă pentru metamorfozele cromatice ale toamnei Pădurea, dar şi o simplă căpiţă sunt adesea pretextul de a surprinde schimbările generate de toamnă în coloritul covorului vegetal Peisajele de toamnă nu exprimă niciodată dezolare sau însingurare, ci reflectă o etalare generoasă de culori calde care încântă privirea (Fig nr 9b) Lucrările, ce conţin adevărate studii picturale de copaci (seria Mestecenilor) sau margini de pădure sunt remarcabile prin strălucirea şi extraordinara diversitate a paletei cromatice, dar şi prin valenţele expresive ale pastei consistente, aşternute cu şpaclul în straturi succesive Frunzişul galben-auriu al pădurilor de mesteceni, asociat cu cele mai variate nuanţe de verde şi ruginiu oferă acestor tablouri o particulară bogăţie cromatică Redaţi în relief, în prim-planul tabloului, mestecenii îşi profilează pe cerul albastru-ceruleum trunchiurile lor consistente alcătuite dintr-un aliaj al nuanţelor de alb, verde, ocru şi brun În tablourile Mesteceni III (2012), Mesteceni IV şi Mesteceni V, VI, VII(2013) artistul realizează un studiu pictural asupra trunchiului şi scoarţei de mesteacăn Aduse în prim-planul imaginii prin efecte de trompe l’oeil, trunchiurile mestecenilor se remarcă prin varietatea gamei cromatice, cu numeroase combinaţii şi treceri subtile între bej, ocru, gri şi ruginiu, respectiv o accentuată senzaţie de autenticitate în sugestia texturii specifice Artistul conferă astfel reprezentării o pronunţată senzaţie de relief şi volum, scoarţa mestecenilor având o consistenţă picturală ce creează impresia unei materialităţi pregnante Realizate în 2013, lucrările Iarnă în pădurea de mesteceni (Fig nr 10a) şi Iarnă pe Criş X (Fig nr 10b) impresionează prin poezia acordurilor cromatice, cu nuanţe fine de roz-violet, gri, bej, cărămiziu, alb şi albastru Artistul recurge la nuanţe diversificate de alb în redarea zăpezii ce acoperă parţial solul, sugerând cu o mare expresivitate plastică atmosfera specifică peisajului hiberal În acest sens, sunt relevante nuanţele de roz, violet, vişiniu, ocru, bej şi griportocaliu din fundalul pădurii, în perfectă armonie cromatică cu nuanţele cerului şi ale pământului Îndeosebi lucrarea Pădure de mesteceni, pictată în 2012 (Fig nr 11) este remarcabilă prin picturalitate şi armonia particulară a culorilor strălucitoare Trunchiurile copacilor sunt reliefate pictural prin nuanţe fin prelucrate de bej, gri-verzui şi brun; proiectate pe cerul albastru21 cobalt, ele conferă verticalitate imaginii şi constituie poarta de intrare într-o pădure învăluită în aura luminoasă, blândă a unei toamne târzii Redarea drumului ce urcă în diagonală contribuie la spaţializarea tabloului, iar folosirea intensă a ocrului conferă senzaţia de viaţă şi luminozitate Peisaj de toamnă în Finlanda (2010) se remarcă prin poezia acordurilor cromatice rezultată din exploatarea extrem de expresivă a raportului de complementaritate dintre galben şi violet, în acord cu nuanţele de brun, bej, verde Gama cromatică a lucrării este umanizată prin folosirea intensă a ocrului ce conferă tabloului o luminozitate caldă, solară Spaţializarea cromatică, alături de dipunerea în diagonală a drumului este menită să creeze impresia de perspectivă (Fig nr 12) Pădure la Bratca I (2012), cu trunchiuri de copaci în nuanţe de brun (Fig nr 13) şi Pădure la Bratca II (2012), în tonuri de griverzui (Fig nr 14) sunt învăluite într-o aură de lumină caldă conferită de frunzişul galben-auriu inserat cu discreţie în peisajele de toamnă ale artistului Gama de culori pastelate şi luminoase, aşternute într-o tuşă densă, dar lejeră, specifică lucrărilor recente exteriorizează sinceritatea sentimentelor trăite în mijlocul naturii şi schimbările intervenite în stilul artistului Tabloul Peisaj la Drăgeşti (Fig nr 15a), realizat în 2011 în tuşe de şpaclu ample, sintetice se remarcă prin fineţea particulară şi poezia armoniilor cromatice Verdele, ocrul şi brunul vegetaţiei se armonizează discret cu acoperişurile roşietice ale caselor ce se pierd în zare precum şi cu nuanţele de albastru-violet ale dealurilor ce se contopesc cu cerul, conferind lucrării o atmosferă de visare şi melancolie Lucrarea Pădure (2012) reia motivul toamnei, remarcânduse prin coloritul intens nuanţat, cu contraste ce contribuie la redarea volumului, la sugerarea spaţialităţii, respectiv a jocului de lumini şi umbre De o altă factură sunt lucrările Case la Şuncuiuş, Casă la Săcuieni şi Căsuţă la Vadu Crişului; ele redau cu naturaleţe silueta unor căsuţe modeste de la ţară remarcabile însă prin farmecul simplu, neostentativ Casă la Săcuieni reţine atenţia prin strălucirea verdelui vegetal în care se reflectă razele soarelui de amiază Aceleaşi tonuri pure, luminoase şi calde, alături de reconstrucţia plastică a compoziţiei sunt în măsură să modifice total peisajul ce a constituit sursa de inspiraţie iniţială a lucrării Căsuţă la Vadu Crişului (2012) 22 Căpiţele şi acoperişurile pitoreşti ale unor căsuţe de ţară se integrează firesc în verdele vegetal al câmpiei în tabloul Apus de soare la Bratca (2011) Artistul a realizat deopotrivă picturi în ulei pe lemn, având ca subiect Iarna, respectiv, seria intitulată Cele patru anotimpuri Peisajele hibernale pictate pe lemn se disting prin fineţea pensulaţiei, minuţiozitatea detaliilor, sugestia veridică a atmosferei specifice anotimpului, poezia armoniilor cromatice bazate pe nuanţe de rozviolet, ocru, alb-albastru Indiferent de tema ilustrată, peisajele confirmă varietatea de viziune a artistului asupra naturii Ele comunică prin tonalităţile lor senine, luminoase şi blânde o stare de armonie interioară şi transmit instantaneu privitorului un sentiment cald de bucurie a vieţii, dragostea pentru natură şi culoare a pictorului Legat parţial de moştenirea impresionistă prin puritatea caldă a paletei, prin tendinţa de a surprinde rapid metamorfozele din natură, respectiv prin importanţa acordată luminii, culorii şi atmosferei, Niculae Adel nu recurge niciodată la dizolvarea formelor, volumelor şi contururilor, peisajele sale fiind construite pe structuri articulate solid şi înnobilate de valenţele materiale ale unei paste consistente Deşi realizate frecvent cu o tuşă rapidă, energică, tablourile imortalizează stările durabile ale naturii, nu cele care ţin de fluxul rapid al vieţii acesteia Artistul are meritul de a nu se repeta niciodată pe el însuşi, imaginea redată fiind de fiecare dată inedită, chiar şi în cadrul aceluiaşi subiect Reflexie picturală a armoniei universului, peisajele lui Niculae Adel se definesc printr-un cromatism cald, luminos şi o stare de spirit proprie, senină şi calmă; marcate de predispoziţia lirică a artistului, ele induc în sufletul privitorului un sentiment reconfortant de plenitudine şi bucurie a vieţii similar cu cel trăit în mijlocul naturii Peisajele exprimă plenar calităţile de colorist ale pictorului, capacitatea sa de a evoca atmosfera locului, de a interpreta creator modelul oferit de natură, integrând în lucrare prospeţimea emoţiei trăite în mijlocul acesteia Referindu-se la maniera picturală a a peisajelor lui Niculae Adel, sculptorul Cornel Durgheu consideră că “regăsim în creaţia picturală a lui Niculae Adel ceva din sensibilitatea şi originalitatea picturii lui Grigorescu sau Luchian” 23 PEISAJUL ACVATIC Stabilit în anii copilăriei într-un oraş port la Dunăre, artistul s-a familiarizat de timpuriu cu specificul peisajului acvatic, devenit o constantă a inspiraţiei picturale de mai târziu Atras de poezia subiectului, pictorul a continuat să simtă chemarea întinderilor de apă şi după ce s-a stabilit la Oradea, redând cu interes malurile apei, lacuri, râuri sau cascade Încă din prima etapă de creaţie malurile Crişului au devenit pretextul a numeroase tablouri realizate după natură, prilej de a reda după caz cadrul natural, respectiv pitoreşti elemente de arhitectură urbană Pasionat de mediul acvatic, Niculae Adel sugerează veridic atmosfera vaporoasă, transparenţa şi fluiditatea acestuia, descriind cu interes vegetaţia de pe maluri, unduirea valurilor la adierea vântului, reverberaţiile cerului, soarelui şi copacilor pe suprafaţa apei Şi în cazul peisajelor acvatice se poate face o distincţie între lucrările evanescente, cu nuanţe pale, estompate din prima fază şi cele ulterioare, definite printr-o consistenţă materială din ce în ce mai pronunţată Această demarcaţie este evidentă şi în seria Peisajelor pe Criş, în care sunt vizibile toate metamorfozele intervenite în stilul artistului Parafrazându-l pe Turner, se poate afirma că şi în cazul artistului Niculae Adel “fiecare privire asupra naturii aduce un nou nivel de rafinament artistic” Lucrare remarcabilă din prima fază de creaţie, Peisaj pe Malul Crişului (1983), atrage privirea prin poezia culorilor aerate Albastrul fluid al apei şi al cerului, verdele crud al vegetaţiei, ocrul brun al malului sunt extrem de fin estompate, pictura având lejeritatea şi transparenţa unei acuarele Tabloul Pasarelă pe Criş realizat în 2010 se distinge prin efectele de transparenţă ale apei şi armonia nuanţării cromatice a vegetaţiei într-un raport de complementaritate cu clădirea de pe malul Crişului (Fig nr 15b) Peisaj pe Criş I (Fig nr 16a), tablou premiat la concursul naţional de pictură şi desen “ Grigorescu 2007 ” impresionează prin prospeţimea şi armonia culorilor vii, reflexia cerului şi a vegetaţiei 24 de un verde crud pe suprafaţa apei, capacitatea de sugestie a perspectivei Tema a fost reluată constant de artist de-a lungul anilor, cu o viziune şi consistenţă cromatică diferite Elaborat în 2008, Peisaj pe Criş II (Fig nr 16b) este o reinterpretare a temei bazată pe o combinaţie de şpaclu şi pensulaţie; materia picturală consistentă, aproape în relief evidenţiază preţiozitatea azurie a cerului şi apei într-un contrast plăcut, armonic cu ocrul şi verdele crud al vegetaţiei Malurile Crişului, cu vegetaţia specifică şi unduirea sinuoasă a apei constituie o temă reluată constant de-a lungul creaţiei Artistul valorifică nelimitatele posibilităţi de inspiraţie oferite de mediul acvatic, reinterpretând acelaşi subiect văzut din unghiuri de vedere diferite Referindu-se la resursele generoase ale acestui subiect, Cezanne afirma: “Aici, pe malul apei, motivele sunt tot mai multe, acelaşi subiect văzut din alt unghi oferă un prilej de studiu de cel mai mare interes, cu atâta varietate încât cred că aş putea lucra aici luni în şir stând în acelaşi loc şi înclinându-mă numai puţin mai la dreapta sau mai la stânga ” 2 Fenomenul specific în care apa devine o oglindă pentru reflexia cerului, vegetaţiei şi a copacilor este reluat şi în lucrările Peisaj la Tinca I şi II, Peisaj la Ginta, Peisaj din Finlanda,Lacul Impresia de fluiditate şi transparenţă a mediului acvatic este remarcabil redată în tabloul Peisaj la Tinca I (Fig nr 17a ) realizat în 2012 În acest caz, frunzişul pastelat al peisajului de toamnă se reflectă ca într-o oglindă pe suprafaţa apei; turnul bisericii săteşti profilat pe cerul în nuanţe de roz-violet accentuează pitorescul peisajului Raporturile decomplementaritate dintre portocaliu şi albastru sunt reliefate expresiv în lucrarea Peisaj la Ginta, 2012 (Fig nr 17b ) Artistul redă barajul de la Ginta, poetizând peisajul prin fineţea particulară a cerului şi armonia nuanţelor calde de ocru, bej, cărămiziu şi brun într-un dialog plăcut cu albastrul cobalt al apei În Peisaj din Finlanda realizat în 2010 (Fig nr 18) fluiditatea mediului acvatic este extrem de bine sugerată prin transparenţa nuanţelor de verde-albastru şi prin oglindirea frunzişului 2 A Lhote, De la paletă la masa de scris, Edit Meridiane, Bucureşti, 1974 25 copacilor pe suprafaţa apei În aceeaşi sferă tematică se înscrie seria de tablouri Peisaj pe Dunăre, Lacul, Pe Valea Crişului, Crişul Repede, Pasarelă pe Criş la Oradea şi Vadu Crişului, Pod la Bratca, Podul de la Şuncuiuş,Valea Crişului la Şuncuiuş, Vadu Crişului, Valea Brătcuţei, Ginta şi Tinca etc Seria Peisajelor pe Criş, respectiv Valea Crişului se distinge prin aceeaşi prospeţime şi diversitate a nuanţelor de verde, derivate din combinaţia cu ocru şi albastru Realizată în 2011, lucrarea Crişul Repede se impune prin efectele de transparenţă obţinute cu ajutorul unor nuanţe fin estompate de albastru deshis, portocaliu, violet, verde şi brun, predominând acordul culorilor complementare Tabloul Pod peste Criş la Şuncuiuş (2012) este remarcabil prin fineţea nuanţelor estompate de verde, ocru, şi albastru prin intermediul cărora artistul redă pitorescul specific peisajului local, efectele de transparenţă şi reflexie ale mediului acvatic Nocturna (2012) descrie mediul acvatic cu vegetaţia aferentă învăluit în atmosfera misterioasă a nopţii Lucrarea se evidenţiază prin poezia imaginii, armonia cromatică şi felul în care artistul reuşeşte să sugereze reverberaţiile Lunii, ale cerului şi vegetaţiei pe suprafaţa apei Se remarcă prin originalitate tablourile în care artistul explorează problema tridimensionalităţii În acest sens, este relevantă lucrarea Inundaţie, datată 2010 (Fig nr 19) Suprafaţa inundată de apă devine o oglindă în care se reflectă cerul şi frunzişul copacilor, ceea ce contribuie la amplificarea efectului de perspectivă Ineditul tabloului rezultă şi din divizarea compoziţiei în mai multe secvenţedecupaje ale unor diferite unghiuri de vedere ale aceluiaşi peisaj Realizată în 2012, lucrarea Peisaj la Tinca II (Fig nr 20a) este un nou prilej de a reda poezia, transparenţa şi fluiditatea mediului acvatic în nuanţe delicate de albastru-cobalt, ocru deschis, bej şi verde turcoaz Silueta solitară a bisericii ce se întrevede printre copaci accentuează nota de romantism a peisajului redat Tabloul Lacul, pictat în acelaşi an (Fig nr 20b) reia cu noi accente plastice fenomenul de reflexie coloristică a cerului şi vegetaţiei pe suprafaţa apei, în tonuri pastelate, fin nuanţate de rozviolet, albastru deschis, ocru şi turcoaz 26 PEISAJUL CITADIN Un domeniu distinct în creaţia pictorului îl constituie peisajele arhitecturale ce redau într-o manieră constructivistă ambianţa unor străduţe sau case din Oradea, clădiri de pe malul Crişului sau Castelul de la Şuncuiuş O mare parte din peisajele citadine reflectă dragostea şi interesul artistului pentru partea veche a Oradiei, cu edificii ce poartă pregnant patina timpului Subiect predilect de inspiraţie pentru artişti orădeni ca Alfréd Macalik, Tompa Mihály, Kristóffi János, malurile orădene ale Crişului cu clădirile şi atmosfera lor specifică constituie şi pentru Niculae Adel motivul unor lucrări remarcabile prin capacitatea de sugestie a mediului vegetal-acvatic în care se inserează cu graţie silueta unor clădiri mai vechi Este relevantă în acest sens seria lucrărilor ce redau Primăria, Pod peste Criş la Oradea, Sinagoga, Pasarelă pe Criş, Iarna pe Criş, Sălcii pe Criş, Malul Crişului, Hotelul Continental etc Aceste lucrări se bazează pe asocierea constantă a trei elemente: suprafaţa apei, vegetaţia luxuriantă de pe maluri şi atmosfera clădirilor vechi Tablourile se remarcă prin interesul cu care artistul surprinde specificul arhitecturii urbane vechi sau moderne de pe malurile orădene ale Crişului Lucrarea Primăria, cu acorduri cromatice derivate din culorile primare redă central Primăria oraşului şi Biserica “Sf Ladislau” din Oradea, învăluite în ambianţa specifică peisajului hibernal În toate lucrările menţionate, suprafaţa apei devine o oglindă pentru reflexia cerului, a peisajului natural sau urban Tablourile Sinagoga din 2006 (Fig nr 21a) şi Hotel Continental realizat în 2013 (Fig nr 21b) impresionează prin factura impresionistă a tuşei, evanescenţa apei pe care se profilează cu delicateţe, ca într-o oglindă, cupola bisericii, respectiv clădirile de pe malul Crişului; este remarcabilă, de asemenea fineţea particulară a nuanţelor de roz, verde, roşu, albastru, bej, a griurilor colorate Tabloul Malul Crişului, pictat în acelaşi an reia tema cu o tuşă mai consistentă, 27 descriind şi clădirile de pe malul opus, într-o viziune volumetrică ce accentuează impresia de perspectivă În lucrarea Pasarelă pe Criş (2010) artistul transpune pictural clădirea aflată în imediata vecinătate a podului; bogăţia cromatică a vegetaţiei în diferite nuanţe de verde se reflectă ca într-o oglindă pe suprafaţa apei, într-un raport de complementaritate cu acoperişurile roşu-carmin ale clădirii Acelaşi fenomen de reflexie a vegetaţiei, respectiv a clădirilor şi podurilor orădene este evident în tablourile Sălcii pe Criş (2006), Pod în Oradea (2009), Hotel Continental (2011) Dintr-o altă tipologie fac parte lucrările: Strada Plevnei, Case la Şuncuiuş, Castelul de la Şuncuiuş, Biserica din Galeş (jud Sibiu), Iarnă pe strada mea Toate aceste lucrări exploatează la maximum motivul străzii ce se îngustează pe măsură ce se depărtează de privitor Îndeosebi tabloul Strada Plevnei (2009) din Oradea atrage privirea prin plasticitatea volumetrică şi pitorescul nuanţelor pastelate ce scot în relief siluetele unor căsuţe colorate dispuse perspectival (Fig nr 22) În această lucrare întâlnim o elaborată simfonie coloristică rezultată din armonizarea perfectă a unor nuanţe derivate din ocru, violet, alb-gri, verde şi albastru De o factură asemănătoare este tabloul Case la Şuncuiuş (2010), cu căsuţe viu colorate dispuse în diagonală Se remarcă şi aici plasticitatea picturală a clădirilor accentuată de sintetizarea geometrică a formelor şi volumelor Diferitele nuanţe de ocru conferă luminozitate şi căldură compoziţiei, accentuând impresia de perspectivă Realizat în 2009, tabloul Castelul de la Şuncuiuş (Fig nr 23a) este remarcabil prin armonia cromatică a nuanţelor de ocru, verde-oliv, griuri colorate şi albastru Lucrarea denotă un constructivism geometric al volumetriei, evident şi în lucrările Strada Plevnei, Iarnă pe strada mea (Fig nr 23b) Lucrarea Biserica din Galeş (2012) scoate în evidenţă biserica sătească simplă cu pereţii de culoare albastru ceruleum, încadrată în prim-plan de căsuţe vechi redate în perspectivă, iar în fundal de dealurile înverzite ale Mărginimii Sibiului Căsuţe la Galeş se disting prin redarea veridică a vechii arhitecturi caracterizate prin prezenţa unor elemente simbolice ancestrale, respectiv lucarne specifice acestei zone 28 NICULAE ADEL-PICTOR AL FLORILOR Cea de-a doua sferă majoră de interes, naturile statice cu flori, reflectă de asemenea, sensibilitatea, sinceritatea şi imaginaţia creatoare a artistului Este un gen de pictură care necesită multă răbdare şi o mare fineţe de execuţie, nefiind suficientă o reprezentare exactă a modelului Adevărate poeme picturale, naturile statice ocupă un loc privilegiat în creaţia lui Niculae Adel; ele celebrează viaţa, natura prin intermediul florii, miracolul cel mai fragil şi mai efemer dintre toate creaţiile naturii La fel ca şi peisajele, florile sunt parte din sufletul artistului, care are capacitatea de a le eterniza şi de a le insufla viaţă Expresii sublimate ale naturii, adevărate sinestezii coloristice, compoziţiile cu flori impresionează printr-o graţie firească, lipsită de ostentaţie, inducând privitorului o accentuată senzaţie de real, firesc şi natural Aşa cum afirma criticul de artă Radu Ionescu, dacă peisajele evidenţiază disponibilitatea artistului în ceea ce priveşte sugestia atmosferei, în schimb naturile statice denotă mai ales virtuţile sale de analist al materiei 3 Pasiunea pentru culoare a artistului, interesul cu care descrie detaliile acestor creaţii prin excelenţă fragile dezvăluie o sensibilitate aproape feminină Şi în domeniul naturii statice cu flori se poate face distincţie între o primă fază definită printr-o manieră estompată, fluidă şi cea posterioară anilor ’89 în care optează pentru o manieră din ce în ce mai consistentă Compoziţia Aranjament floral (1984), din prima etapă de creaţie se distinge prin farmecul poetic, gingăşia şi suavitatea florilor, fineţea acordurilor cromatice (alb, griuri nuanţate, roşuvişiniu), fluenţa şi lejeritatea tuşei Prin contrast, lucrarea Flori de câmp I realizată în 2006 (Fig nr 24) reflectă o fază intermediară, de tranziţie în evoluţia picturii cu flori Tabloul este unul din cele mai reuşite din seria lucrărilor timpurii cu flori de câmp, fiind remarcabil prin impresia de naturaleţe şi adecvarea desăvârşită a culorilor la tema redată, pregnanta sugestie de materialitate a vasului de ceramică 3 R Ionescu, în N Adel Lucrări de suflet, Catalog de expoziţie, 2008, p 2 29 Prezenţe discrete şi suave, cu un aer uşor nostalgic, florile sunt surprinse de obicei în faza de maximă înflorire, de exuberanţă a formelor, degajând un sentiment stenic de celebrare a vieţii şi culorii Genul naturii statice este abordat într-o viziune influenţată de peisajul în aer liber, cu o paletă luminoasă, în care soarele mângâie blând petalele catifelate ale celor mai diverse tipuri de flori Plăcerea de a picta floarea este evidentă în intuiţia exactă a aspectului formal, în redarea atentă a detaliilor specifice, respectiv a contrastului de lumină şi umbră ce se reflectă în coloritul petalelor, al vazei şi al fondului Reverberaţii intense de lumină şi culoare, florile impresionează prin senzaţia de prospeţime, prin naturaleţea şi sensibilitatea cu care sunt pictate Vasul în care sunt plasate florile este adesea doar sugerat; “prezenţă discretă în economia lucrării”, el nu face niciodată concurenţă florilor care constituie centrul de interes cromatic al acesteia 4 Aduse în prim-planul imaginii, florile vorbesc în acorduri pastelate despre frumuseţea misterioasă şi calmă a naturii, invitând prin frumuseţea lor pură la evaziune şi contemplaţie O parte din lucrări se bazează pe exploatarea expresivă a raporturilor de complementaritate: Flori galbene în vază mov (2010), Flori portocalii în vază albastră (2006), Flori roşii (2010) etc În general, întâlnim contrastul dintre culorile vii, iradiind lumină şi viaţă ale florilor şi culorile neutre ale fundalului, respectiv ale vazei Se remarcă prin deosebita plasticitate, compoziţiile intitulate Flori roz (Fig nr 25) şi Flori roşii (Fig nr 27), realizate în 2010 şi bazate pe o combinaţie de şpaclu şi pensulaţie Expresivitatea cromatică este amplificată în ambele lucrări de o pastă consistentă, ce conferă pregnanţă materială petalelor cărnoase; florile domină câmpul pictural, detaşându-se aproape în relief de fundalul neutru Seria de gladiole, narcise, bujori, diferite specii de maci, gherbera, trandafiri, crini (Fig nr 29a), cale, lalele, crăiţe, margarete, floarea soarelui, panseluţe, anemone, cârciumărese, crizanteme, flori de câmp, streliţia sunt descrise cu sensibilitate şi emoţie, artistul reuşind să sugereze exact specificitatea texturilor lucioase, mate sau transparente Aranjament floral cu cale roşii (2010) este remarcabilă prin capacitatea artistului de a sugera firesc şi autentic consistenţa 4 Ibidem 30 lucioasă a petalelor roşii care constituie centrul de interes al lucrării Bazată pe evidenţierea armoniei specifice raporturilor de complementaritate (roşu-verde), lucrarea Gherbera, pictată în 2012 (Fig nr 29b) se remarcă printr-o consistenţă aproape materială a petalelor, rezultat al tuşelor bogate de şpaclu Centrul corolelor, tulpinile şi frunzele iradiază viaţă, căldură şi lumină Sugerate cu ajutorul nuanţelor de ocru, ele au darul de a îmblânzi contrastele prea puternice, conferind lucrării armonie şi vitalitate În contrast cu acestea, seria Florilor de câmp se distinge prin transparenţa suavă, imaterială a petalelor fine, fragile şi lucioase În acest caz artistul reuşeşte să redea naturaleţea, senzaţia de prospeţime şi ingenuitate a buchetelor multicolore Alcătuite din maci, garofiţe, albăstrele şi margarete, spice de grâu, ele fascinează prin frumuseţea lor frustă, necontrafăcută Deşi reunesc uneori acelaşi tip de specii florale, Florile de câmp au întotdeauna originalitate picturală distinctă, evidentă în faptul că nici un tablou nu este asemănător cu celelalte Flori de câmp II, 2012 (Fig nr 26) Flori de Câmp III, 2010 (Fig nr 28) şi Flori de câmp IV, 2010 (Fig nr 30a), Flori de câmpV , 2013 (Fig nr 30b) se remarcă prin transparenţa suavă, imaterială a petalelor fine, fragile şi lucioase, în acorduri cromatice intense, vii şi strălucitoare derivate din armonia culorilor primare sau complementare (galben-violet) Cu aceeaşi graţie şi sensibilitate coloristică sunt descrise diferitele specii de Maci,2013 (Fig nr 31a) în nuanţe variate de roşu intens, roz sau mov, cu petale fine şi fragile, respectiv Bujorii cu petale evanescente Pasiunea pentru cromatismul cald, în combinaţii de roşu şi ocru solar este vizibilă şi în cele două aranjamente florale cu Crizanteme (Fig nr 31b şi Fig 32b ) Tabloul Crizanteme, realizat în 2010 se impune prin modernitatea viziunii; artistul introduce în lucrare senzaţia de perspectivă cu ajutorul unor cadre ce decupează imaginea, creând astfel impresia unei succesiuni de planuri Capitol important al creaţiei, florile vorbesc prin limbajul armonic al culorilor şi prin delicateţea formelor despre sensibilitatea, predispoziţia lirică şi pasiunea pentru culoare a artistului Freamătul viu şi proaspăt al corolelor de o vitalitate suavă transmite privitorului, într-o manieră firească, lipsită de ostentaţie sentimentul de plenitudine şi bucurie a vieţii 31 NATURI STATICE CU FRUCTE ŞI LEGUME Naturile statice cu fructe şi legume constituie o altă temă de interes major în ansamblul creaţiei lui Niculae Adel Pentru pictor aceste daruri ale naturii sunt un nou prilej de a celebra farmecul delicat al formelor, culorilor şi proporţiilor Ele reţin atenţia prin expresivitatea pastelată a materiei picturale, plasticitatea texturilor în care tuşele consistente de şpaclu conferă formelor concreteţe materială, relief şi volum Se remarcă prin pitorescul lor naturile statice cu Fructe exotice (ananas, portocale, kiwi, lămâi, banane, pomelo etc ), dar şi cele care redau seria unor Pere, Mere, Gutui, Struguri, respectiv Legume Natură statică cu struguri, realizată în 2011 reţine atenţia prin armonia acordurilor cromatice cu ajutorul cărora artistul evidenţiază materialitatea şi prospeţimea strugurilor din prim-planul compoziţiei Vas cu fructe (2008), Fructe exotice (2006-2008), Fructe exotice I, 2011 (Fig nr 33a) şi Fructe exotice II, 2012 (Fig nr 33b ) se remarcă prin strălucirea şi prospeţimea culorilor din sfera caldă a spectrului cromatic (în combinaţii de galben, portocaliu şi roşu, cu ajutorul cărora artistul redă texturile fructelor, dar şi jocul de lumini şi umbre) Fiecare element este individualizat prin observaţia atentă a detaliilor, cu sugestia materialităţii şi a consistenţei specifice În comparaţie cu fragilitatea florilor, fructele şi legumele se impun privirii îndeosebi prin consistenţa şi valoarea tactilă, sugerate cu ajutorul unor tuşe pregnante, artistul reuşind de fiecare dată să sugereze senzaţia de viaţă şi prospeţime Adesea fructele sunt uşor geometrizate, sfericitatea, tendinţa de simplificare a formelor amintind de constructivismul cezannian : Vază cu flori şi fructe, 2011 (Fig nr 34a), Fructe I, 2009 (Fig nr 34b ), Fructe II, 2012 (Fig nr 35a), Pere, 2012 (Fig nr 35b), Fructe III (Fig 35c ), FructeIV, 2012 (Fig nr 36a ) Tuşele consistente de şpaclu, într-o armonie de culori specifice toamnei conferă o maximă expresivitate formelor, scoţându-le în relief în raport cu fundalul 32 (Pere, Fructe, Fructe III, Fructe IV) Gutuile (2011) se remarcă prin armonia nuanţelor de galben-auriu şi brun-ruginiu, artistul redând veridic coloritul şi textura specifică fructelor Seria Legumelor (I-V) realizate în anii 2011-2012 (Fig nr 36 b, Fig nr 37a, Fig nr 37b, Fig nr 37 c) se remarcă prin aceeaşi bogăţie a paletei cromatice, cu importanţa primordială conferită culorilor calde, în raporturi echilibrate cu nuanţele reci de verde şi violet Deşi conţin aproximativ acelaşi tip de legume (ardei, vinete, dovlecel, ceapă, usturoi, varză, ţelină, morcov, pătrunjel, cartofi) naturile statice se diferenţiază atât prin aspectul variat al compoziţiei, cât şi prin varietatea formelor, nuanţelor, respectiv a tipului de tuşă, în tente plate sau încărcate de pastă Legume II se remarcă, de asemenea prin armonia culorilor pastelate, de ocru, bej, violet şi roz (Fig nr 37a ) Legume IV (Fig nr 37 c) se distinge prin deosebita picturalitate a tuşei impresioniste, respectiv bogăţia cromatică şi luminozitatea nuanţelor de roşu, portocaliu, violet, verde, ocru Legume V, în compoziţia căreia se regăsesc varză albă, varză roşie, ţelină, usturoi, ceapă, pătrunjel şi morcovi se evidenţiază prin armonia culorii şi autenticitatea reprezentării Dintr-o altă categorie fac parte lucrările Natură statică cu pensule, fructe şi lumânări (2006), Flori, măr şi carte (2007) Ele redau poezia cotidianului printr-o fericită îmbinare între flori, fructe şi obiecte neînsufleţite Serii de fructe şi legume, dar şi nenumărate flori de câmp au fost transpuse deopotrivă pe carton şi lemn, în cadrul unor compoziţiii de mici dimensiuni Ele denotă armonii cromatice delicate, marcate de luminozitatea plină de viaţă a ocrului, ştiinţa compoziţiei, spirit de observaţie şi minuţiozitatea detaliilor În ciuda dimensiunilor mici, pictorul reuşeşte să redea veridic specificul formelor şi al texturii, senzaţia de viaţă şi prospeţime a legumelor, fructelor sau florilor Aşa cum consideră artistul, naturilor sale statice nu li se potriveşte terminologia convenţională de “natură moartă”, deoarece acesta reuşeşte să redea, de fiecare dată, senzaţia de viaţă prin prospeţimea culorilor vii, intense şi prin naturaleţea texturilor delicate: “Chiar şi în natura statică executată în atelier încerc să redau atmosfera, viaţa, căldura şi sensibilitatea subiectului în culori calde, dăruind astfel ceva din sufletul meu” 33 COMPOZIŢII ABSTRACTE Pictorul Niculae Adel a abordat cu aceeaşi dezinvoltură şi compoziţia abstractă, în teme ca: Aniversare, Peşte, Cascada, Cuib cu păsări, Eclipsa, Foc de tabără, Perpetuum, Rugăciune, Scara valorilor, În spaţiu, Pe drumul vieţii, Măşti, Flori de puf, La margine de câmp etc Lucrările sale abstracte nu se bazează niciodată pe o simplă asociere de forme şi culori Fiecare lucrare are ca punct de plecare efortul de a transpune plastic într-o manieră sintetică, concisă un conţinut de idei, un eveniment sau element din realitate Realizată în 2009, compoziţia Peşte (Fig nr 38a) se remarcă prin plasticitatea deosebită a culorilor Diferite nuanţe de verde sugerează strălucirea de smarald a oceanului în care se integrează armonic silueta solitară, arhetipală a unui peşte stilizat Seria de lucrări La margine de câmp, Foc de tabără, Cascada, Erupţie (Fig nr 42), Intrare în tunel, Cheile Bicazului, Eclipsă au ca punct de plecare abstractizarea coloristică a unor elemente inspirate din realitate Îndeosebi tabloul Cascada finalizat în 2012 (Fig nr 39a) se individualizează prin bogăţia cromatică a tuşelor suprapuse prin intermediul cărora artistul sintetizează plastic tema ilustrată Lucrarea se remarcă printr-o expresie picturală situată la graniţa dintre figurativ şi abstract precum şi prin perfecta armonizare a nuanţelor de roz-violet, albastru, ocru, verde, galbenportocaliu, alb şi brun O mulţime de culori şi forme aparent aleatorii, în trasee intersectate creează atmosfera specifică în lucrarea Aniversare, 2008 (Fig nr 38b) Din această materie aparent dezorganizată, ce sugerează un joc de lumini şi umbre într-o încăpere aranjată festiv devine vizibilă la o privire mai atentă o sticlă de şampanie al cărei conţinut se revarsă într-o cupă dispusă central Acelaşi principiu compoziţional se află la baza lucrării Cuib cu păsări realizată în 2012; în acest caz, dintr-un joc ascensional de tuşe largi trasate în culori vii se conturează central profilul unei păsări solare înconjurată de patru pui, imagine arhetipală, simbolică a cuibului ocrotitor (Fig nr 40a) Compozitia Flori de Puf (Fig nr 41a) se distinge prin capacitatea de sinteză plastică a temei, prin poezia şi fineţea 34 particulară a nuanţelor evanescente de roz-violet, ocru, portocaliu, alb, verde şi albastru În aceeaşi categorie se integrează seria de lucrări La margine de câmp I-IV (2012- 2013) în care artistul redă într-o manieră sintetică, aproape abstractă, în nuanţe deosebit de expresive, vegetaţia specifică locului (Fig nr 39b, Fig nr 40b, Fig 41b) Studiu pictural al mişcării continue, ce simbolizează curgerea infinită, fără întoarcere ce guvernează viaţa universului, lucrarea Perpetuum (2008) conţine o abstractizare de factură geometrică Ceea ce impresionează în lucrările pictorului Niculae Adel este luminozitatea senină, calmă şi echilibrată a paletei cromatice, o deosebită armonie coloristică rezultată din ponderea conferită registrului cromatic solar Sub influenţa ocrului dominant, dealurile şi câmpiile, căpiţele de fân, frunzişul copacilor, florile, fructele şi legumele se impregnează de un sentiment de plenitudine a existenţei şi bucurie a vieţii, astfel încât tonurile reci de verde şi albastru sunt apropiate şi ele de sfera caldă a prismei cromatice Nuanţările tablourilor se remarcă printr-o particulară fineţe, distincţie, sensibilitate şi discreţie Pictor-poet al naturii şi florilor, fără a exclude din opera sa abstracţia sintetică a formelor şi culorilor, Niculae Adel este autorul unor opere definite printr-o viziune optimistă, stenică, în care predomină vitalismul liric al culorilor calde şi spontaneitatea tuşei Rezultat al juxtapunerii tonalităţilor calde, luminoase, lirismul delicat şi liniştitor al lucrărilor îndreptăţeşte afirmaţia lui Luchian care spunea că “noi, artiştii, privim cu ochii, dar pictăm cu sufletul” 5 În prezent pictorul, ajuns la deplina maturitate creatoare lucrează cu o lejeritate a tuşei ce conferă spontaneitate, naturaleţe şi prospeţime paletei sale diversificate şi luminoase, mereu îmbogăţită cu tonuri şi acorduri cromatice inedite, delicate În contextul începutului de mileniu actual, lucrările artistului Niculae Adel sunt tot mai actuale, constituind adevărate oaze de bucurie, linişte şi lumină, în acord cu nevoia tot mai acută a omului modern de a se reîntoarce la frumos, armonie şi spiritualitate 5 I Jianu, Petru Comarnescu, Ştefan Luchian, Bucureşti, 1956, p 107 35 DATE BIOGRAFICE S-a născut la 9 ianuarie 1940 în localitatea Bălţeşti, judeţul Prahova În anul 1954 se stabileşte în Oradea unde îşi continuă studiile liceale şi de specialitate A urmat Şcoala tehnică sanitară între anii 1959-1962, concentrându-şi întreaga carieră profesională în domeniul medicinei generale şi al fizioterapiei Între 1977-1980 a urmat cursurile Şcolii Populare de Artă din Oradea, Secţia Pictură sub atenta îndrumare a profesorului Kristoffi Janos Desfăşoară o activitate permanentă în cadrul Cenaclului coordonat de artista Elisabeta Syekely şi al Asociaţiei Artiştilor Plastici Bihoreni, participând la numeroase competiţii locale şi naţionale, unde a reuşit să obţină premii importante Începând din 1984 participă la toate expoziţiile de grup ale medicilor şi farmaciştilor din România; a organizat 26 de expoziţii personale şi a luat parte la peste 100 expoziţii de grup Aceeaşi pasiune pentru pictură l-a determinat să participe la nenumărate tabere de creaţie la Slănic Prahova, Bratca, Şuncuiuş, Valea Brătcuţei, Tinca etc Are numeroase tablouri în colecţii din ţară şi străinătate (Ungaria, Croaţia, Finlanda, Austria, Franţa, Suedia, Germania, Anglia , S U A şi Canada ) EXPOZIŢII PERSONALE  1983-1984 -Oradea  1984-Salonta, Beiuş şi Ştei  1985-Galeria de Artă ,Oradea  1985, 15-25 nov , Sala Dalles, Bucureşti  1986-Oradea  1988-Zalău  2003-Sediul P D L Oradea  2004 -Teatrul Arcadia Oradea 36  2005-Teatrul Arcadia Oradea  2006-Teatrul Arcadia Oradea  2007-Teatrul Arcadia Oradea  2009-Teatrul Arcadia Oradea  2010-Centrul Cultural Posticum, Oradea  2010-Hyvinkaa, Finlanda  2010-Teatrul Arcadia Oradea, Expoziţia personală “Reverberaţii plastice ”  2012-Galeria de Arte Vizuale Oradea, Expoziţia personală “Fascinaţia culorii” EXPOZIŢII COLECTIVE  1982-Ploieşti şi Oradea  1983-Constanţa  1984-Expoziţia medicilor şi farmaciştilor din România, Cluj-Napoca  1985-Expoziţia medicilor şi farmaciştilor din România din Oradea şi Braşov  1989-Salonul de iarnă al medicilor, ediţia a XX-a, Muzeul de Artă Cluj- Napoca  2006-Hyvinkaa, Finlanda  2007-Expoziţie colectivă Teatrul Arcadia  2007-Expoziţie colectivă "Grigorescu 2007" Cluj Napoca  2008-Expoziţie de grup la Muzeul din Beiuş  2009-Toamna Orădeana  2010-Expoziţie colectivă internaţională la Galeria "Maryelen" Beiuş  2010-Salonul de toamnă “Embleme apusene”, Galeria de Artă "Maryelen" Beiuş (2010) 37 PREMII 1985 - Premiul I la etapa judeteană Bihor, organizată în cadrul Festivalului Naţional "Cântarea Romaniei" - Premiul III la Expoziţia republicană organizată în cadrul Festivalului Naţional „Cântarea României” 1986 - Premiul I la etapa judeţeană Bihor, organizată în cadrul Festivalului Naţional „Cântarea României” 1987 - Premiul II - Pictură Compoziţie la Expoziţia republicană organizată în cadrul Festivalului Naţional „Cântarea României” - Premiul II - Peisaj Natură Statică la Expoziţia republicană organizată în cadrul Festivalului Naţional „Cântarea României” 1988 - Premiul II la Expoziţia judeţeană Bihor, organizată în cadrul Festivalului Naţional „Cântarea României” 1989 - Premiul II la etapa judeţeană Bihor,organizată în cadrul Festivalului National "Cântarea Romaniei" - Premiul II - Pictură Compoziţie - Premiul II - Peisaj Natură Statică la Expoziţia republicană organizată în cadrul Festivalului Naţional „Cântarea României” 2007 - Premiul III la Concursul de pictură şi desen "Grigorescu 2007", organizat de Sooters şi Hobby Art 2010 - Diploma de Excelenţă oferită de Teatrul de Tineret Arcadia din Oradea cu ocazia celebrării a 60 de ani de activitate a instituţiei CATALOAGE DE EXPOZIŢIE: Catalogul expoziţiei personale Niculae Adel, Sala Dalles, Bucureşti, 1985 Salonul de iarnă al medicilor, Muzeul de Artă Cluj- Napoca, 1989 Niculae Adel-Lucrări de suflet, Catalog de expoziţie, Oradea, 2008 38 OPINII Chiar unei săli obişnuite cu prezenţa pictorilor, expoziţia lui Niculae Adel i-a conferit un aer sărbătoresc Suita de pânze reprezentând cu precădere peisaje din Bihor, punctată ici şi colo cu naturi moarte (flori sau fructe), a luminat Sala Dalles din Bucureşti, cu puterea pe care o comunică adevărata artă Pictorul nu ne era cunoscut, însă, vănzându-i tablourile, pătrunzând în acea zonă de dealuri molcome, de pârâiaşe care aleargă printre arbuşti, de case de margine de sat, de câmpuri bogate în flori, respirând forţă tainică şi sănătate, îl descoperi, echilibrat şi contemplativ, neobosit în dragostea faţă de natură, bucuros să-i facă şi pe alţii părtaşi bucuriei lui Expoziţia este un mesaj de dragoste O misivă scrisă în timp, pagină cu pagină Tonul este murmurat, aşa cum îi stă bine unui îndrăgostit, devenind astfel mai pătrunzător, mai convingător decât exclamaţiile ce se pierd în cele patru vânturi Aparenţa monotonie a subiectelor ţine de faptul că Adel nu caută locuri spectaculoase, neobişnuite, accidente ale naturii; iubind natura el descoperă ceva frumos până şi în locurile ocolite, cel mai adesea, de confraţii săi Să fie el, pictorul, cel ce conferă farmec peisajului? Posibil, transmiţându-i din propria sa sensibilitate, înnobilându-l cu căldura pasiunii sale Datorită acestor calităţi, în această expoziţie nu privim tablourile, ci trecem de la unul la altul, intrând şi noi, în atmosfera de calm şi bucurie pe care aceste imagini o naşte în noi Alocuri, pauzele necesare, popasurile, sunt marcate de peisaje mai difuze, adevărate studii de atmosferă, echivalente cu portretul sufletului unui om, iar nu portretul său fizic Alături de portrete, buchetele de flori de câmp, par detalii ale peisajului, transportate întâmplător într-o glastră Ele eu acelaşi aer de plentitudine Sunt mângâierea razelor de soare, de calm molipsitor, de hrană sufletească, oferită generos de pictor Cel mai adesea, vasul în care sunt florile, este doar sugerat cromatic, discretă prezenţă în economia tabloului, astfel că suntem îndemnaţi să scriem şi aceste pânze tot în rândul peisajelor O notă aparte o pun cele câteva naturi moarte, în care preocuparea pictorului pentru 39 materie, pentru calitatea şi culoarea ei, pentru volum şi transparenţă este evidentă Echivalenţe calitative ale peisajelor, aceste naturi moarte, dezvăluie virtuţile de analist al materiei, după cum peisajele evidenţiază pe acelea de creator, de atmosferă Cele două aspecte ale uneia şi aceleaşi pasiuni pictura se completează în mod fericit, completând tot odată pentru noi şi portretul pictorului Într-o epocă în care pictorii de har şi pasiune nu lipsesc, în care îndrăzneala de a se mărturisi prin artă este frecventă, o voce blândă şi molcomă, discretă şi convingătoare, se impune din prima clipă Ea pledează pentru cinstea funciară a pictorului, pentru perseverenţa sa, în dorinţa de a se bucura şi a transmite şi altora cu mijloace artistice din cele mai alese, temeiurile sentimentelor sale în faţa naturii Pentru un pictor, curajul de a fi întotdeauna el însuşi, neapăsat de dorinţa de a căuta în spaţii, care, structural şi temperamental, nu i se potrivesc, este un act de cinste, de respect faţă de sine şi de noi, un semn de mare nobleţe sufletească Să nu uităm totuşi, frumoasa coincidenţă că numele său, Adel, înseamnă tocmai nobleţe Radu Ionescu, Expoziţia de la Sala Dalles, Bucureşti, 1985 Impresionat de sentimentul curat transpus în pictura domnului Niculae Adel, cred că nu este vorba numai de sinceritate, ci şi de simţul de a-şi dispune formele şi culoarea într-un fel echilibrat, propriu Mă bucur că l-am cunoscut pe autor şi discutând despre pictură şi subiect am simţit bucuria pură pe care artistul o trăieşte când pictează Traian Brădean, Expoziţia de la Sala Dalles, Bucureşti, 1985 Niculae Adel mi-a fost discipol la Şcoala Populară de Artă din Oradea între anii 1977-1980 Era foarte conştiincios, dornic de a deprinde tainele picturii Avea o mare dragoste pentru peisaj, astfel încât organiza frecvent ieşirile în natură, în cadrul orelor de practică pentru a transpune frumuseţile peisajului bihorean După 40 absolvire şi-a continuat cu multă dăruire pasiunea pentru pictură, remarcându-se printr-o bogată activitate expoziţională Sunt mândru că am avut un asemenea discipol talentat şi perseverent, un model pentru colegii săi artişti plastici Stilul său pictural este bine conturat, prestaţia sa artistică fiind apreciată elogios atât de critici, cât şi de iubitorii de artă M-a impresionat întotdeauna sensibilitatea limbajului său cromatic, poezia şi armonia culorilor calde, luminoase şi în acelaşi timp discrete care îţi dau o stare reconfortantă de linişte sufletească şi evaziune din cotidian Kristóffi János , 2012 Adel Niculae pune în valoare consecventa şi continuitatea unui crez, a unei viziuni, a unei atitudini faţă de viaţă şi artă Imaginea plastică se constituie ca un rezultat a unei contemplări lucide a înfăţişărilor naturii şi se impune ca o tălmăcire mereu noua a sentimentului încercat de artist în faţa lumii înconjuratoare Adel Niculae redefineşte peisajul din perspectiva unui temperament liric Echilibrul picturii sale se exprimă deopotrivă, în capacitatea de a clădi o imagine logică, a cărei construcţie se sprijină pe o geometrie lipsită de ostentaţie, topită firesc în trecerile liniştite ale culorilor Reuseşte să readucă mereu în prezent pictura ca mestesug, fără inovări spectaculoase, dar care se impune prin discreţia cu care înregistrează lumea din jur Elisabeta Szekely, 1985 Cu siguranţă că Niculae Adel face parte dintre acei oameni pentru care rolul principal în dobândirea armoniei vieţii îl deţine arta Ea este cea care îi aduce bucuria frumuseţii, a creaţiei, a cunoaşterii lumii, măsura evoluţiei sale spirituale Cadru medical, de profesie, el se scrie în categoria numită într-un sens larg, a amatorilor în artă O aplecare mai puţin grăbită asupra acestui cuvânt ne poate dezvălui însă rostul profund pe care aceşti oameni îl atribuie creaţiei, acela de a crea din dragoste şi cu dragoste pentru tot ce se află în jurul lor, pasiunea însemnând credinţă, renunţare, 41 dorinţa continuă de a-şi perfecţiona meşteşugul şi de aprofundarea tainelor pe care le deţine artă Niculae Adel, explorând cu încredere aceste taine şi urmând cu tenacitate şi credinţă un drum al său, după ani de muncă, nu fără stângăcii sau impasuri, iată, a ajuns la un stadiu când se poate vorbi de un mod propriu de exprimare, prin mijloace picturale într-o cromatică caldă şi unitare Preocupat în prezent în primul rând de peisaje şi naturi moarte, fiind vizibil respectul pentru formă şi pentru motiv, Adel se exprimă în prezent cu o lejeritate a tuşei într-o pensulaţie mai măruntă, ce face să vibreze culoarea Tablourile, de obicei scăldate într-o lumină caldă, au atmosferă, o poezie de un lirism în acord cu temperamentul autorului lor Culorile au însă consistenţă, urmărind cu fidelitate formele Nuanţate cu sensibilitate, ele emană o energie ce evidenţiază tenacitatea, dar şi bucuria creaţiei acestui pictor, a cărui talent, însoţit de perseverenţă şi de sinceritate, l-a aşezat pe un drum ascendent al artei Maria Zintz, în “Crişana”, 1985 Vocaţia pentru artă a lui Niculae Adel este guvernată de o cu totul altă structură temperamentală El conferă peisajelor sale un sentiment stenic, o poezie şi o atmosferă senină, printr-o cromatică caldă, adeseori estompată Grija pentru armonie, pentru echilibru îl fereşte de excese iar perseverenţa sa lucidă îl apropie de o liniştitoare obiectivizare, fără angoase, fără drame interioare Maria Zintz, în “Familia”, 1986, Anul XXII, nr 4, p 15 Pentru Niculae Adel a cărui expoziţie este găzduita la Galeria mica a Fondului Plastic din Oradea, pictura nu este un hobby, o activitate marginală menită să coloreze cotidianul; dimpotrivă, acest meşteşug este practicat cu pasiune şi tenacitate, vizând adecvarea posibilităţilor tehnice, perfectibile, cu intensitatea trăirilor în faţa naturii Peisajele sale dovedesc o expresie plastică ce posedă deja individualitate, deşi influenţa profesorului său 42 Kristóffi János , a cărui clasă de pictură a absolvit-o în cadrul Şcolii Populare de Artă, se face simţită în estompa ceţoasă ce învăluie contururile Tehnica este asimilată însă constructiv, căci ea îi oferă lui Niculae Adel posibilitatea de a reda poezia şi calmul peisajelor bihorene, faţă de care pictorul dovedeşte un ataşament statornic Dobândirea unui traseu pictural autonom se evidenţiază şi în modul de tratare a naturilor statice şi a florilor Dezinvoltura tuşei, păstoase sau fluide, precum şi armonia gamelor cromatice, ne dau măsura unui talent care, dublat de pasiune şi muncă, conferă creaţiei sale valoare plastică în ascensiune Ramona Novicov, 1986 La început de primăvară, într-un anotimp care cu greu îşi intră în drepturi, pictorul Niculae Adel propune un moment de căldură sufletească urbei de pe Crişul Repede, al cărei fiu a devenit prin adopţie Truditor o viaţă de om pe tărâmul sănătăţii publice, artistul plastic recurge la instrumentul picturii, pe care îl consideră drept un hobby sau "violons d'Ingres" Abordând arta ca o a doua profesiune de credinţă, Niculae Adel se apropie de ea la vârsta maturităţii Se perfecţionează în tainele acesteia în anii ’80 ai veacului trecut, sub îndrumarea atentă a maestrului penelului, artistul Kristóffi János, azi decanul de vârstă al pictorilor orădeni Beneficiază mai apoi, în cadrul unui cenaclu artistic orădean de îndrumările regretatei plasticiene Elisabeta Szekely Apperger Participă la expoziţii în grup în mod consecvent, între anii 1982 si 1989, la Oradea, Ploieşti şi Constanţa, dar îşi face simţită prezenţa între 1984 şi 1989 şi în cadrul expoziţiilor medicilor şi farmaciştilor din Romania, o breaslă puternic ancorată în domeniul artei, organizate la Cluj-Napoca, Oradea şi Braşov Este titularul între 1983 si 1988, mai apoi după o pauză şi în 2003 şi 2006 unor expoziţii personale deschise la Oradea, Salonta, Beiuş, Ştei, Oradea, Bucureşti (la sala Dalles), Zalău şi din nou, la Oradea Pentru prestigioasa sa activitate pe tărâmul artelor plastice este răsplătit cu premiile I şi II din Bihor, din anii 1983, 1985, precum şi cu premiul II la Expoziţia Republicană din Bucureşti organizată în anul 1985, în 43 cadrul Festivalului Naţional “Cântarea României” Asupra artei sale s-au pronunţat elogios critici de artă remarcabili precum Radu Ionescu, Maria Zintz şi Ramona Novicov Actuala expoziţie propusă de Niculae Adel, cu multă sinceritate şi căldură, este găzduită, în holul central, de Teatrul pentru Tineret Arcadia din Oradea, locul de desfaşurare a numeroase astfel de momente artistice de suflet, iniţiate şi patronate de directorul acestui aşezământ, omul cu largă deschidere spre frumos, care este Marius Aron Spaţiul expoziţional adăposteşte aproximativ cincizeci de lucrări, picturi în ulei pe carton şi pânză, precum şi acuarele Tematica lucrărilor se axează pe două domenii majore ale picturii: peisajul şi natura statică Peisajul, inspirat de geografia completă a spaţiului ardelean, prezintă segmente de natură, pornind de la şesul bihorean şi terminând cu zona muntoasă a împrejurimilor Clujului Prezentarea cadrului natural în diferite ipostaze oferite de anotimpurile care se succed este doar un pretext de a-şi etala paleta cromatică Culorile tablourilor lui Niculae Adel degajă un calm şi o linişte interioară nemărginite Natura statică, axată exclusiv pe lumea florilor, a celor cultivate de artist în grădina din jurul turnului său de fildes şi de creaţie din inima Munţilor Apuseni, dar şi pe cea a florei spontane, este al doilea tărâm de introspecţie al artistului Ambele teme sunt abordate sincer şi cu simplitate Expresia plastică este concretă, nedisimulată Desenul este subordonat culorii Claviatura cromatică vie, caldă, dar mai ales calmă este echilibrată şi armonioasă Artistul şi-a însuşit ştiinţa complementarităţii culorilor Tuşa penelului său este dezinvoltă, sigură, uneori transparentă şi diafană, alte ori viguroasă, profitând din plin de ofertele culorii dense, păstoase Alături de linişte şi calm, tablourile invită la meditaţie Având ca formaţie artistică ceea ce literatura din domeniu obişnuieste să numească drept “studii libere”, Niculae Adel a intrat în intimitatea artei cu sinceritate, considerand-o o terapie a liniştii sufleteşti Ajuns la senectute, artistul a găsit modalitatea salutară de a trăi acest segment de viaţă cu calm, întelepciune, dar mai ales în mod util Este conştient de poziţia de pe care s-a apropiat de tărâmul 44 artei şi impune un respect cu demnitate De remarcat modul elegant în care artistul îşi prezintă lucrările în expoziţie Vasile Sarca, Anotimpuri şi flori Expoziţia de pictură a plasticianului orădean Niculae Adel, Teatrul de Stat Arcadia, aprilie, 2006, “Realitatea bihoreană”, An VI, nr 1671, 4 aprilie 2006, p 5 În cele 53 de picturi pe care Niculae Adel le oferă publicului orădean se simte o dragoste profundă pentru frumos, pentru reprezentarea naturii într-o abundenţă cromatică rafinată Peisajele şi florile sunt temele de inspiraţie care concentrează un întreg lirism, ce îmbie la reverie şi contemplaţie Este o expoziţie unitară, o atmosferă de poezie, echilibru, o adevărată terapie prin culoare Crăciun Parasca, în “Jurnal bihorean”, 2006, Anul XIV, nr 3748, p 9 Dacă, din fericire, avem modelul sacru al sfintei familii din Nazaret pentru trecătoarea viaţă pământească, Ea ar trebui să fie şi modelul ilustrativ pentru toate "familiile" din lume, şi, potenţial, a celor profesionale de mare nobleţe Breasla artiştilor plastici, în concernul celeilalte comunităţi artistice ar avea astfel o binecuvântată şi netrecătoare măreţie pământească Sub pecetea trainică, creatoare se află fiecare din cei care au curajul şi binecuvântarea de a se supune exerciţiului, nu numai contemplativ, al urcuşului ascetic pe scara ce duce spre bucuria împlinirii artistice Şi pentru că sub pecetea tainei se află inima şi mintea spiritului ales, înălţat, parcă ne rămâne doar să ne minunăm, să admirăm şi să ne miram, impresionaţi; să ne bucurăm în profunda contemplaţie şi apreciere asupra fenomenului artistic şi al omului care-l produce, cu pasiune, responsabilitate şi sacrificiu Regăsirea muncii de creaţie a acestor personalităţi rămase de excepţie, din rândul nostru, în spaţiul nostru apropiat, intim şi estetic, este o binecuvântare Creaţia artistică, de o relevanţă estetică şi spirituală specială, dar şi de o senină prospeţime tematică şi cromatică, este pictura sugestivă a distinsului artist plastic Niculae Adel, omul 45 creator format la chemarea "rezonanţelor" spirituale specifice care sălăşluiesc în sufletul său generos, precum şi în sacramentul fundamental al iubirii de frumos, regăsit în tradiţionalele şcoli de artă şi educaţie artistică ale Oradiei Mari Niculae Adel este azi un om la vârsta împlinirilor, OMUL care stăpânit din tinereţe de o nobilă profesiune, transformă adesea, laboratorul său, biroul său de funcţionare din lumea medicală, în atelier de pictură, în sanctuar al creaţiei artistice plastice - Admirabil Pe lângă viaţa firească profesională din domeniul medicinii, pictorul Adel Niculae a fost şi este un familist convins, a răspuns cu generozitate la chemările şi comandamentele interioare ale spiritului său şi cu izbăvita şi luminata maturitate, aduce în sanctuarul vieţii sale, dar şi al nostru, al iubitorilor de frumos, relevantul sentiment al frumuseţii umane, al libertăţii spiritului uman, exprimat prin peisajele sale, naturile statice sau prin sensibilele creaţii cu flori, flori de câmp în special Regăsim în creaţia picturală a lui Niculae Adel mai degrabă un autodidact al penelului, ceva din sensibilitatea şi originalitatea picturii lui Grigorescu sau Luchian Dacă ar fi urmat înaltele şcoli academice de artă, să-şi cizeleze talentul şi dacă ar fi renunţat la viaţa modernă dintr-un oraş provincial, Adel ar fi putut rivaliza serios, prin pictura sa, cu numeroşi pictori contemporani, de gen din spaţiul românesc, printr-un aprofundat studiu de specialitate după valorile picturii naţionale şi universale Altfel, pictorul Adel este un "OM" adevărat, un creator adevărat, care nu umblă cu nasul pe sus, un OM care-şi cunoaşte perfecţiunea artistică spre care tinde, mulţumindu-se cu decenta atitudine de maestru al penelului Cornel Durgheu, Expoziţia personală Niculae Adel, Teatrul de Stat Arcadia, 8 X 2009 Asemenea impresioniştilor, sensibilitatea pictorului rezonează în faţa măreţiei şi frumuseţii priveliştilor oferite de natură; artistul lucrează în aer liber şi transpune pe pânză impresiile spontane receptate în mijlocul naturii, eternizează 46 instantanee din existenţa peisajului, fiind preocupat de schimbările produse în lumină şi culoare de anotimpuri sau diferitele momente ale zilei Indiferent dacă e vorba de peisaje pure cu dealuri, munţi, copaci sau margini de pădure sau peisaje animate de case țărăneşti ori silueta zveltă a unor biserici, artistul are capacitatea de a simţi sufletul naturii, oferindu-ne o realitate transfigurată poetic de propria sensibilitate Parafrazându-l pe Turner, se poate afirma că şi în cazul artistului Niculae Adel "fiecare privire asupra naturii aduce un nou nivel de rafinament artistic" Un loc distinct în creaţia pictorului îl deţin peisajele citadine ce redau într-o manieră plastică, constructivistă, ambianţa unor străduţe sau case din Oradea, clădiri de pe malul Crişului sau Castelul de la Şuncuiuş Cea de-a doua sferă majoră de interes - naturile statice cu flori, reflectă de asemenea sensibilitatea şi imaginaţia creatoare a artistului Ele sunt poeme picturale care celebrează viaţa prin intermediul florii, miracolul cel mai fragil şi efemer dintre toate creaţiile naturii Ceea ce impresionează în lucrările artistului este luminozitatea senină, a paletei sale cromatice, o muzicalitate a armoniilor coloristice provenită din orientarea spre sfera culorilor calde Expoziţia recentă reflectă profilul unui artist ajuns la deplina maturitate creatoare, fiind garanţia viitoarelor sale împliniri Agata Chifor, în “Jurnal de dimineaţă”, Anul II, nr 363, 5 XI 2010; Pictor al naturii şi al florilor, Niculae Adel are o contribuţie remarcabilă la definirea expresiei picturale a peisajului bihorean, abordând, cu aceeaşi dezinvoltură natura statică sau compoziţia abstractă Atât peisajele după natură, cât şi compoziţiile de atelier reflectă viziunea lirică a artistului, transmiţând privitorului o particulară senzaţie de prospeţime, vitalitate şi bucurie a vieţii, dragostea pentru natură şi culoare a creatorului lor Agata Chifor în “Crişana”, nr 6594, 18 X 2012, p 2 47 Incă de la prima trecere prin faţa exponatelor rămâi cu impresia,întărită apoi,că te afli în faţa unui artist matur, stăpân pe meserie, autor al unor delicate confesiuni poetice Trăieşte intens în faţa tabloului la care lucrează, apoi trăieşte tabloul Lucrările lui Adel te îmbie să le priveşti Şi privindu-le te simţi mai liniştit Nu foloseşte culori tari, totul e plin de lirism Desenul e bine condus, colţul de natură în faţa căruia s-a oprit este bine “citit”, culoarea e cu talent şi ştiinţă artistică pusă acolo unde trebuie, iar rezultatul este tabloul în care găseşti o tainică frumuseţe Stelian Vasilescu, Confesiunile lui Niculae Adel, “Familia”, II, 1984, Anul XX, nr 2, p 15